

РЕПУБЛИКА БЪЛГАРИЯ

Министър на земеделието и храните

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

от д-р Георги Тахов – министър на земеделието и храните

**Относно:** Проект на Постановление на Министерския съвет за изменение и допълнение на нормативни актове на Министерския съвет

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация внасям за разглеждане от Министерския съвет проект на Постановление на Министерския съвет за изменение и допълнение на нормативни актове на Министерския съвет. С постановлението се изменят Устройствения правилник на Министерството на земеделието и храните, приет с Постановление № 260 на Министерския съвет от 2019 г. (Обн. ДВ. бр. 82 от 2019 г.) и Постановление № 125 на Министерския съвет от 2006 г. за приемане на Устройствен правилник на Министерството на земеделието и храните (обн., ДВ, бр. 48 от 2006 г.), в което в приложението е определена щатната численост на персонала във второстепенните разпоредители с бюджет към министъра на земеделието и храните.

**Причини, които налагат приемането на акта**

В Устройствения правилник на Министерството на земеделието и храните е необходимо уреждане на функциите на Управляващ орган на Стратегическия план за развитие на земеделието и селските райони на Република България за периода 2023 – 2027 г. и на Управляващ орган на Програмата за морско дело, рибарство и аквакултури 2021 – 2027 г.

Държавите членки са длъжни да изпълняват стратегическите планове по Общата селскостопанска политика, одобрени от Комисията. Стратегическият план за развитието на земеделието и селските райони на Република България за периода 2023 – 2027 г. (Стратегическия план) е одобрен с решение на Европейската комисия и в съответствие с принципите за публичност и прозрачност е публикуван на: strategicheski\_plan\_2023-2027\_8LjLWGr.pdf (government.bg).

Прилагането на Стратегическия план е осигурено чрез различни по ранг нормативни актове, като до настоящия момент в Устройствения правилник на Министерството на земеделието и храните не са уредени функциите на Управляващ орган на Стратегическия план, определен с Решение № 97 на Министерския съвет от 2023 г. за определяне на Управляващия орган на Стратегическия план за развитието на земеделието и селските райони на Република България за периода 2023 – 2027 г. и за изменение на Решение № 712 на Министерския съвет от 2020 г. за определяне на структурите, отговорни за управлението, контрола, отчетността, координацията и одита на програмите, съфинансирани от Европейския фонд за регионално развитие, Европейския социален фонд+, Кохезионния фонд, Европейския фонд за морско дело, рибарство и аквакултури, Фонда за справедлив преход, Европейския фонд за гарантиране на земеделието, Европейския земеделски фонд за развитие на селските райони, фонд „Вътрешна сигурност”, фонд „Убежище и миграция“ и Инструмента за финансово подпомагане на управлението на границите и за визите като част от Фонда за интегрирано управление на границите за програмен период 2021 – 2027 г., и програмите за сътрудничество, в които Република България участва за програмен период 2021 – 2027 г., изменено и допълнено с решения № 272 и № 519 на Министерския съвет от 2022 г.

Функциите на Управляващ орган на Стратегическия план за развитие на земеделието и селските райони на Република България за периода 2023 – 2027 г. се изпълняват от:

а) дирекция „Директни плащания“ в Министерството на земеделието и храните по отношение на интервенциите под формата на директни плащания, финансирани от Европейският фонд за гарантиране на земеделието;

б) дирекция „Развитие на селските райони“ в Министерството на земеделието и храните по отношение на интервенциите и техническа помощ, финансирани от Европейския земеделски фонд за развитие на селските райони;

в) дирекция „Пазарни мерки и организации на производители“ в Министерството на земеделието и храните по отношение на интервенциите в сектора на плодовете и зеленчуците, лозаро-винарския сектор и в сектора на млякото и млечните продукти по чл. 47, 58 и 67 от Регламент (ЕС) 2021/2115 на Европейския парламент и на Съвета от 2 декември 2021 г. за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (ОВ, L 435/1 от 6 декември 2021 г.) (Регламент (ЕС) 2021/2115);

г) дирекция „Животновъдство“ в Министерството на земеделието и храните по отношение на интервенциите в сектора на пчеларството по чл. 55 от Регламент (ЕС) 2021/2115.

Функциите по чл. 123, параграф 2, букви „б“, „в“, „г“, „д“, „е“, „з“, „и“ и „к“ от Регламент (ЕС) 2021/2115, както и прилагането на инструментите за управление на риска в земеделието и подготовката на проекти за изменение на Стратегическия план се изпълняват съвместно от горепосочените дирекции.

Изложеното по-горе налага по-съществени изменения във функциите на дирекция „Директни плащания“, дирекция „Животновъдство“, дирекция „Пазарни мерки и организации на производители“ и дирекция „Развитие на селските райони“.

Допълнително са направени изменения относно отпаднали задължения на дирекция „Пазарни мерки и организации на производители“, в съответствие със Закона за прилагане на Общата организация на пазарите на земеделски продукти на Европейския съюз.

Съгласно решение на министрите на държавите членки на СТО се премахват експортните субсидии, в следствие на което с регламент (ЕС) 2021/2117 на Европейския парламент и на Съвета разпоредбите на Съюза относно възстановяванията при износ в Регламент (ЕС) № 1308/2013, са заличени, поради което текстовете са прецизирани. Функциите, свързани с обследване на ветеринарни изисквания, правила за произход и други при износ, както и договарянето на образци на сертификати или разпоредби, свързани с вноса на селскостопански стоки в ЕС, не попадат в компетенциите на дирекцията, предвид което несъответствията са отстранени.“.

Дирекциите, изпълняващи функциите на Управляващ орган, се подпомагат от дирекция „Биологично производство“, дирекция „Растениевъдство“, дирекция „Държавни помощи и регулации“ и дирекция „Идентификация на земеделските парцели“ в Министерството на земеделието и храните. В тази връзка към техните основни функции ще се направи и допълнение по отношение подпомагането на Управляващия орган на Стратегическия план, включително технически изменения за прецизиране на разпоредби. Числеността на дирекция „Растениевъдство“ във връзка с новите функции ще се увеличи с 3 щатни бройки.

Програмата за морско дело, рибарство и аквакултури 2021 – 2027 е одобрена от Европейската комисия на 23 ноември 2023 г. Тя е разработена съгласно разпоредбите и изискванията на Регламент (ЕС) 2021/1060 на Европейския парламент и на Съвета от 24 юни 2021 година за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика (OB L 231, 30.6.2021 г.) (Регламент (ЕС) 2021/1060) и Регламент (ЕС) 2021/1139 на Европейския парламент и на Съвета от 7 юли 2021 година за създаване на Европейския фонд за морско дело, рибарство и аквакултури и за изменение на Регламент (ЕС) 2017/1004 (OB L 247, 13.7.2021 г.).

Предоставянето на подкрепа от Европейския фонд за морско дело, рибарство и аквакултури ще допринесе за постигането на целите на Съюза в областта на околната среда и смекчаването на последиците от изменението на климата и адаптирането към него, както и за изпълнението на Общата политика в областта на рибарството и на морската политика на Съюза, а това налага уреждането на спецификата на функциите на дирекция „Морско дело и рибарство“.

В допълнение се създава нов раздел за служител по мрежова и информационна сигурност, а функциите на дирекция „Информационно и комуникационно обслужване се прецизират“.

Направени са и технически изменения във функциите на дирекции „Правни дейности и законодателство на Европейския съюз“, „Анализ и стратегическо планиране“ и „Европейска координация и международни отношения“. От функциите на дирекция „Хидромелиорации“ отпадат т. 6 и 13 поради промени в текстовете на Закона за водите. Понятието „Националнен водностопански план“ и „водностопански планове“ в Закона за водите е заменено с „планове за управление на речните басейни“, а същите са от функционалната компетентност на Министерството на околната среда и водите, и басейновите дирекции. На следващо място концесионната политика в областта на земеделието се администрира от дирекция „Стопански дейности и инвестиции“ в Министерството на земеделието и храните, което налага прецизирането. Числеността на дирекция „Хидромелиорации“ се увеличава със 7 щатни бройки за подобряване организацията на работа по отношение капиталово строителство, проектиране, изграждане, ремонт и реконструкция на хидромелиоративни обекти и необходимостта от назначаване на допълнителни експерти в областта на хидромелиоративно строителство. По отношение функциите на дирекция „Поземлени отношения и комасация“ се създава нова функция за проверката на регистрираните правни основания за ползване на земеделските земи. Дирекция „Поземлени отношения и комасация“ е пряко ангажирана с провеждането на кампания за подпомагане за директни плащания като осигурява зареждането в ИСАК на ДФЗ – РА на проверени, обработени и обобщени данни за правни основания за ползване на земеделски площи, регистрирани по реда на чл. 41 от Закона за подпомагане на земеделските производители. За настоящата кампания на базата на заредените от дирекция ПОК правни основания за ползване на земеделски площи за интервенция Основно подпомагане на доходите за устойчивост са подадени 53 490 броя заявления за площ от 3 851 233 ха, както 46 859 бр. заявления за площ от 46 859 ха по интервенция за Допълнително преразпределително подпомагане на доходите за устойчивост. Данните са заредени на етапи за целия период на кампанията – първо основно степенувано зареждане и 5 допълващи зареждания за настъпили промени в данните спрямо предходното предаване.

В Постановление № 125 на Министерския съвет от 2006 г. за приемане на Устройствен правилник на Министерството на земеделието и храните се намалява щатната численост на Национална служба за съвети в земеделието с 5 щатни бройки, за да се осигури 1 бройка за служител по мрежова и информационна сигурност и 4 бройки за дирекция „Хидромелиорации“. Допълнителни 3 щатни бройки за дирекция „Хидромелиорации“ се осигуряват с намаляване числеността на Центъра за оценка на риска по хранителната верига. От Почивна база „Ведра“ – Витоша се осигуряват 2 щатни бройки и от Изпълнителна агенция по сортоизпитване, апробация и семеконтрол 1 щатна бройка, за да се увеличи с 3 бройки числеността на дирекция „Растениевъдство“.

Проектът е включен в оперативната програма на Министерския съвет за периода април – юни 2025 г. и е предвиден за разглеждане на заседание на Министерския съвет през месец юни 2025 г.

**Цели**

Уреждане на функциите на Управляващия орган на Стратегическия план за развитие на земеделието и селските райони на Република България за периода 2023 – 2027 и на Управляващ орган на Програмата за морско дело, рибарство и аквакултури 2021 – 2027 г.

Осигуряване на ефективно функциониране на администрацията на министерството и подобряване организацията на работа на дирекциите, изпълняващи функциите на Управляващ орган на Стратегическия план и на подпомагащите дирекции и на Управляващ орган на Програмата за морско дело, рибарство и аквакултури 2021 – 2027 г.

**Финансови и други средства, необходими за прилагането на новата уредба**

Към проекта на постановление на Министерския съвет е приложена финансова обосновка за актове, които не водят до въздействие върху държавния бюджет, съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Проектът на акт не води до изменения в целевите стойности на показателите за изпълнение, в т.ч. ключовите индикатори.

Предложеният проект на акт не води до въздействие върху държавния бюджет.

**Очаквани резултати от прилагането на акта**

Ще се уредят функциите на дирекциите от Управляващия орган на Стратегическия план: дирекция „Директни плащания“ „Развитие на селските райони“ „Пазарни мерки и организации на производители“ и „Животновъдство“ и на подпомагащите дирекции: „Биологично производство“, „Растениевъдство“, „Държавни помощи и регулации“ и „Идентификация на земеделските парцели“.

Ще се уредят функциите на дирекция „Морско дело и рибарство“, като Управляващ орган на Програмата за морско дело, рибарство и аквакултури 2021 – 2027 г.

Ще се уредят функциите на служител по мрежова и информационна сигурност.

**Анализ за съответствие с правото на Европейския съюз**

С проекта на постановление не се транспонират нормативни актове на институции на Европейския съюз, поради което не е изготвена и приложена таблица на съответствието с правото на Европейския съюз.

**Информация за проведените обществени консултации**

По проекта на Постановление за изменение и допълнение на нормативни актове на Министерския съвет са проведени обществени консултации съгласно
чл. 26, ал. 3 и 4 от Закона за нормативните актове, като докладът (мотивите), проектът на постановление, частичната предварителна оценка на въздействието и становището на дирекция „Координация и модернизация на администрацията“ в Министерския съвет по частичната предварителна оценка на въздействието са публикувани на интернет страницата на Министерството на земеделието и храните и на Портала за обществени консултации, със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от обществената консултация, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Документите по проекта на постановление на Министерския съвет са съгласувани по реда на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация предлагам Министерският съвет да приеме приложения проект на постановление.

|  |  |
| --- | --- |
| **Приложение:** | 1. Проект на Постановление на Министерския съвет за изменение и допълнение на нормативни актове на Министерския съвет;
2. Частична предварителна оценка на въздействието;
3. Становище на дирекция „Координация и модернизация на администрацията“ в Министерския съвет;
4. Финансова обосновка;
5. Справка за отразяване на постъпилите по реда на чл. 32 – 34 от Устройствения правилник на Министерския съвет и на неговата администрация становища;
6. Постъпили становища;
7. Справка за отразяване на постъпилите предложения и становища от обществената консултация, заедно с обосновка за неприетите предложения;
8. Постъпили предложения и становища от обществената консултация;
9. Проект на съобщение за средствата за масово осведомяване.
 |

